钦定古今图书集成/明伦汇编/皇极典/第117卷 > 元三
## 钦定古今图书集成/明伦汇编/皇极典/第117卷 > 元三

### 世祖本纪二

按《元史世祖本纪》：“中统三年春正月癸亥，修宣圣庙
成。庚午，罢高丽互市。诸王塔察儿请置铁冶，从之，请
立互市，不从。忽剌忽儿所部民饥，罢上供羊。命银冶
户七百，河南屯田户百四十，赋税输之州县。命匠户
为军者仍为军，其军官当考第富贫，存恤无力者。耶
律铸诣北京饷诸王军，仍遣宣抚使柴祯等增价籴”
米三万石益之，赐《高丽国历》。辛未，禁诸道戍兵及势
家纵畜牧犯桑枣禾稼者。癸酉，以军兴，人民劳苦，敕
停公私逋负无征。癸未，赐广宁王瓜都驼钮金镀银
印及诸王合必赤行军印。宋制置使贾似道以书诱
总管张元等，李璮获其书上之。丙戌，命江汉大都督
史权、亳州万户张弘彦将兵八千赴燕，备宫悬、钟磬、
乐舞、籥翟，凡用三百六十二人。高丽遣使奉表来谢，
优诏答之。李璮质子彦简逃归。二月丁亥朔，元籍军
窜名为民者，命有司还正之。括诸道逃亡军。己丑，李
璮反，以涟、海三城献于宋，尽杀蒙古戍军，引麾下趣
益都。前宣抚副使王磐脱身走至济南，驿召磐，令姚
枢问计，磐对：“竖子狂妄，即成擒耳。”帝然之。庚寅，宋兵
攻新蔡。辛卯，始定内外官俸。命大司农姚枢讲定条
格。甲午，李璮入益都，发府库犒其将校。乙未，诏诸道
以今岁民赋市马。丙申，郭守敬造《宝山漏》成，徙至燕
京。以兴、松、云三州隶上都。辛丑，李璮遣骑寇蒲台。癸
卯，诏发兵讨之。以赵璧为平章政事。修深、冀、南宫、枣
强四城。甲辰，发诸蒙古、汉军讨李璮。命水军万户解
成、张荣实、大名万户王文干及万户严忠范会东平，
济南万户张宏、归德万户邸浃、武卫军炮手元帅薛
军胜等会滨棣。诏“济南路军民万户张宏、滨棣路安
抚使韩世安，各修城堑，尽发管内民为兵以备。”召张
柔及其子弘范率兵二千诣京师。丙午，命诸王合必
赤总督诸军，以不只爱不干及赵璧行中书省事于
山东，宋子贞参议行中书省事。以董源、高逸民为左
右司郎中，许便宜从事。真定、顺天、河间、平滦、大名、邢
州、河南诸路兵皆会济南。以中书左丞阔阔、尚书怯
烈门宣抚，游显行宣慰司于大名，洺磁、怀孟、彰德、卫
辉，河南东西两路皆隶焉。己酉，王文统坐与李璮同
谋，伏诛，仍诏谕中外。王演等以妖言诛。辛亥，敕元帅
阿海分兵戍平湾海口及东京、广宁、懿州，以馀兵诣
京师。诏诸道括逃军还屯田，严其禁。壬子，李璮据济
南。癸丑，诏大名、洺磁、彰德、卫辉、怀孟、河南、真定、邢州、
顺天、河间、平滦诸路皆籍兵守城。宋兵攻滕州。丙辰，
诏拔都抹台将息州戍兵诣济南，移其民于蔡州，东
平万户严忠范留兵戍宿州及蕲县，以馀兵自随。三
月戊午，有旨，“非中书省文移及兵民官申省者，不许
入递。”己未，括木速蛮、畏吾儿、也里可温、荅失蛮等户
丁为兵。庚申，括北京鹰坊等户丁为兵，蠲其赋，令赵
炳将之。辛酉，宗拔突言河南有自愿从军者，命“即令
将之。”遣郑鼎、赡思丁、荅里带三岛行宣慰司事，于平
阳、太原签见任民官及捕鹰坊人匠等军。徙弘州锦
工、绣女于京师。敕河东两路元括金州兵付郑鼎将
之。诏以平章政事祃祃、廉希宪、参政商挺、断事官麦
肖行中书省，于陕西、四川，获私商南界者四十馀人，
命释之。敕燕京至济南置海青驿，凡八所。壬申，命户
部尚书刘肃专职钞法，平章政事赛典赤兼领之。以
撒吉思柴桢行宣慰司事于北京。免今岁丝银，止输
田租。癸酉，命史枢、阿术各将兵赴济南，遇李璮军，邀
击大破之，斩首四千，璮退保济南。乙亥，宋将夏贵攻
符离。戊寅，万户韩世安率镇抚马兴、千户张济民大
破李璮兵于高苑，获其权府傅珪，赐济民兴金符。诏
以李璮兵败，谕诸路。禁民间私藏军器。壬午，始以“畏
吾”字书、给驿玺书。免西京今年丝、银税。甲申，免高丽
酒课。乙酉，宋夏贵攻蕲县。谕诸路管民官，毋令军马
使臣入州城、村居镇市，扰及良民。夏四月丙戌朔，大
军树栅凿堑，围璮于济南。丁亥，诏博兴、高苑等处军
民尝为李璮胁从者，并释其罪。庚寅，命怯烈门安抚
张耕分邢州户隶两荅剌罕。辛卯，修河中禹庙，赐名
建极宫。壬辰，以大梁府渠州路军民总帅蒲元圭为
东夔路经略使。丙申，宋华路分汤太尉攻徐、邳二州。

得实，必先奏闻，然后寘诸法。”诏安辑徐、邳民。禁征戍
军士及势官，毋纵畜牧，伤其禾稼桑枣。以米千石、牛
三百给西京蒙古户。癸卯，宋兵攻亳州。甲辰，命行中
书省、宣慰司、诸路达鲁花赤、管民官劝诱百姓开垦
田土，种植桑枣，不得擅兴不急之役，妨夺农时。乙巳，
以北京、广宁、豪、懿州军兴劳弊，免今岁税赋。命诸路
详谳冤狱。诏河东两路并平阳、太原路达鲁花赤及
兵民官，抚安军民，各安生业，毋失岁计。丁未，李璮遣
柴牛儿招谕部民卢广，广缚以献，杀之。以广权威州
军判，兼捕盗官。戊申，赐诸王也相哥金印。庚戌，赐诸
王合必赤金银海青符各二。免松州、兴州、望云州新
旧差赋，以望云、松山、兴州课程隶开平府。壬子，敕“非
军情毋行望云驿。”乙卯，河南路王豁子、张无僧、杜信
等谋为不轨，并伏诛。诏右丞相史天泽专征，诸将皆
受节度。五月戊午，蕲县陷，权万户李义、千户张好古
死之。庚申，筑环城，围济南璮，不复得出。诏撒吉思安
抚益都路百姓，各务农功，仍禁蒙古、汉军剽掠。癸亥，
史权妄奏“徐、邳总管李杲哥完复邳州城。”诏由杲哥
以下，并原其罪。时宋将夏贵攻邳州，杲哥出降。贵既
去，杲哥自陈能保全州城，史权以闻，故有是命。甲子，
宋兵攻利津县，蠲滨、棣今岁田租之半，东平蠲十之
三。自燕至开平，立牛驿，给钞市车牛。戊辰，以右丞相
忽鲁不花兼中书省都断“事官，赐虎符。”真定、顺天、邢
州蝗，以平章政事赛典赤兼领工部及诸路工作。以
孟烈所献蹶张弩藏于中都。丙子，晋山至望云立海
青驿。丁丑，李杲哥等伏诛。命史天泽选考徐、邳总管。
甲申，真定路“不眼里海牙擅杀造伪钞者三人”，诏诘
其违制之罪。西京、宣德、咸宁、龙门霜。天顺、平阳、河南、
真定雨雹。东平、滨棣旱。诏“核实逃户输纳丝银税租，
户口增者赏之，隐匿者罪之，逃民苟免，差税重加之
罪。”大司农姚枢辞赴省议事，帝勉留之，命枢与左三
部尚书刘肃依前商议中书省事。六月乙酉朔，宋兵
攻沧州、雅州，泸山民既降复叛，命诛其首乱者七人，
馀令安业，割辽河以东隶开元路。戊子，滨棣安抚使
韩世安败宋兵于滨州丁河口。己丑，遣塔察儿帅兵
击宋军，仍安谕濒海军民。乙未，禁女直侵轶高丽国
民，其使臣往还，官为护送。命婆娑府屯田军移驻鸭
绿江之西，以防海道。丙申，高丽国王王禃遣使来贡。
壬寅，陜西行省言：西京、宣德、太原匠军困乏，乞以民
代之。有旨：“军籍已定，不宜动摇，宜令贫富相资，果甚
贫者，令休息一岁。”癸卯，太原总管李毅奴哥、达鲁花
赤戴曲薛等领李璮伪檄传行旁郡，事觉，诛之。敕武
宁军岁输所产铁。河西民及诸王忽撒吉所部军士
乏食，给钞赈之。壬子，申严军官及兵伍扰民之禁。癸
丑，立小峪芦子、宁武军赤泥泉铁冶四所。东平严忠
济向为民贷钱“输赋四十三万七千四百锭，借用课
程钞本盐课银万五千馀两，诏勿征。”秋七月戊午，复
蒙古军站户差赋。农民包银征其半，俘户止令输丝。
民当输赋之月，毋征私债。敕“私市金银应支钱物，止
以钞为准。”丙寅，赐夔州路行省杨大渊金符十、银符
十九，赏麾下将士，别给海青符二，事有急速驰以上
“闻。立枪杆岭驿”，以便转输。癸酉，甘州饥，给银以赈之。
甲戌，李璮穷蹙，入大明湖，投水中，不即死，获之，并蒙
古军囊家伏诛，体解以徇。戊寅，以夔府行省刘整行
中书省于成都、潼川两路，仍赐银万两，分给军士之
失业者。八月己丑，郭守敬请开玉泉水以通漕运。广
济河渠司王允中请开邢、洺等处漳、“滏、沣河达泉，以
溉民田。”并从之。甲午，博都欢等奏“请以宣德州、德兴
府等处银冶付其匠户，岁取银及石绿、丹粉输官。”从
之。丙午，立诸路医学教授。戊申，敕王鹗集廷臣商榷
史事，鹗等乞以先朝事迹录付史馆。河间、平滦、广宁、
西京、宣德、北京陨霜害稼。九月戊午，亳州万户张弘
略破宋兵于蕲县，复宿、蕲二城。以侍卫亲军都指挥
使董文炳兼山东路经略使，收集益都旧军，充武卫
军，戍南边。诏益都行省大都督撒吉思与董文炳会
议，“兵民籍每十户惟取其二充武卫军，其海州、东海、
涟水移入益都者，亦隶本卫。”己未，罢霸州海青驿。安
南国陈光昺遣使贡方物。壬戌，改邢州为顺德府，立
安抚司，洺、磁、威三州隶焉。听太原民食小盐，岁输银
七千五百两。己巳，以“马月合乃饷军”功，授礼部尚书，
赐金符。壬申，授安南国王陈光昺及达鲁花赤讷剌
丁虎符。敕济南官吏，凡军民公私逋负，权阁毋征。癸
酉，都元帅阔阔带卒于军，以其兄阿术代之，授虎符，
将南边蒙古、汉军。闰月甲申朔，沙、肃二州乏食，给米
钞赈之。丁亥，立古北口驿。己丑，济南民饥，免其赋税，
免诸路军户他徭。庚寅，敕京师顺州至开平置六驿。
辛卯，严忠范奏请补东平路庙学太常乐工，从之。敕
武卫军及黑军会于京师。庚子，中翼千户九住破宋
兵于虎脑山。庚戌，发粟三十万赈济南饥民。冬十月
丙辰，放金州所屯军士二千人及大名、河南新签防城军为民。庚申，分益都军民为二，董文炳领军，撒吉
思治民。禁诸王、使臣师旅敢有恃势扰民者，所在执
以闻。诏以李璮所掠民马还其主，以郝经、刘人杰使
宋未还，廪其家。中书省奏与宋互市，庶止私商及复
逋民之陷于宋者，且觇涟、海二州。不允。以刘人杰不
附李璮，擢“益都路总管，仍以金帛赐之。”壬戊，授益都
行中书省都督府所统州郡官金符十七，银符十一。
乙丑，诏禁京畿畋猎。丙寅，分东西两川都元帅府为
二，以帖的及刘整等为都元帅及左右副都元帅。诏
责高丽欺慢之罪。又诏赐高丽王《禃历》以战功。赏渠
州达鲁花赤王璋等金五十两、银一千五百五“十两”，
赏阆、蓬等路都元帅合州战功银五千两。丁卯，诏“凤
翔府屯田军隶兵籍，仍屯田凤翔。”放刁国器所签平
阳军九百一十五人为民。阆、蓬、广安、顺庆、夔府等路
都元帅钦察戍青居山，请益兵，诏陕西行省及巩昌
总帅汪惟正以兵益之。戊辰，杨大渊乞于利州、大安
军以盐易军粮，从之。庚午，敕巩昌总帅汪惟正将戍
青居军还，屯田利州。乙亥，分中书左右部。丁丑，敕宿
州百户王达等所擒宋王用夏珍等八人赴京师。命
百家奴所将质子军入侍。戊寅，命不里剌所统固安、
平滦质子军自益都徙还故地。诏益都府路官吏军
民为李璮胁从者，并赦其罪。敕万户严忠范修复宿
州、蕲县，万户忽都虎、怀都何总管修完邳州城郭。十
一月乙酉，太白犯钩钤。丁亥，敕圣安寺作佛顶金轮
会，长春宫设金箓周天醮。辛丑，日有背气，重晕三珥。
敕济南人民为李璮裨校掠取财物者，诣都督撒吉
思所讼之。真定民郝兴仇杀马忠，忠子荣受兴银，令
兴代其军役。中书省以荣纳贿忘仇，无人子之道，杖
之，没其银。事闻，诏论如法，有司失出之罪，俾中书省
议之。三叉沽灶户经宋兵焚掠，免今年租赋。汰少府
监工匠，存其良者千二百户，遣官审理陕西重刑。敕
河西民徙居应州，其不能自赡者百六十户，给牛具
及粟麦种，仍赐布，人二匹。乙巳，诏都元帅阿术分兵
三千人，同阿鲜不花、怀都兵马，复立宿州、蕲县、邳州。
有旨谕史天泽：“朕或乘怒欲有所诛杀，卿等宜迟留
一二日，覆奏行之。”丙午，诏特征人员，宜令乘传。戊申，
陞抚州为隆兴府，以昔剌斡脱为总管，割宣德之怀
安、天成及威宁、高原隶焉。十二月甲寅，封皇子真金
为燕王，守中书令。丙辰，敕诸王塔察儿等所部猎户，
止收包银，其丝税输之有司。立河南、山东统军司，以
塔剌浑火儿赤为河南路统军使，卢昇副之；东距亳
州，西至均州，诸万户隶焉；茶不花为山东路统军使，
武秀副之；西自宿州，东至宁海州，诸万户隶焉。罢各
路急递铺。丁巳，立十路宣慰司，以真定路达鲁花赤
赵琎等为之。己未，犯罪应死者五十三人，诏重加详
谳。辛酉，诏给怀州新民耕牛二百，俾种水田。立诸路
转运司，以燕京路监榷官曹泽等为之使。癸亥，享太
庙。诏：“各路总管兼万户者，止理民事，军政勿预；其州
县官兼千户、百户者，仍其旧。”乙丑，复立息州城，以安
其民。召真定、顺德等路宣慰使王磐乘传赴京师。丙
寅，申严屠杀牛马之禁。己巳，诏“诸路管民总管子弟
有分管州府司县及鹰坊、人匠诸色事务者，罢之。”壬
申，遣使收辑诸路军民官海青牌及驿券。戊寅，诏“诸
路管民官理民事，管军官掌兵戎，各有所司，不相统
摄。”作佛事于昊天寺七昼夜，赐银万五千两。割北京
兴州隶开平府，建行宫于兴隆路。升太原临泉县为
临州，降宁陵为下县，仍隶归德。赐诸王金、银、币帛如
岁例。是岁，天下户一百四十七万六千一百四十六，
断死罪六十六人。

四年春正月乙酉，禁蒙古军马扰民。宋贾似道遣杨
琳赍空名告身及蜡书、金币，诱大获山杨大渊南归，
大渊部将执琳，诏诛之。以宋忽儿、灭里及沙只、回回、
鹰坊等兵戍商州、蓝田诸隘，军民官各从统军司及
宣慰司选举。岳天辅乞复立息州，不允。丙戌，以姚枢
为中书左丞。改诸路盐榷课税所为转运司。甲午，给
公主拜忽符印，其所属设达鲁花赤，给钞赈益都路
贫民之无牛者。立十路奥鲁总管。丁酉，益都路行省
大都督撒吉思上李璮所伤涟水军民及陷宋蒙古、
女直、探马赤军数，男女凡七千九百二十二人。癸卯，
领部阿合马请兴河南等处铁冶，及设东平等路巡
禁私盐军，从之。召商挺、赵良弼赴阙。乙巳，敕“李平阳
以所部西川出征军士戍青居山，其各翼军在青居
山者，悉还成都。”诏陜西行省塔剌海等收恤离散军
户。诏：“以诸路汉军奥鲁母隶各万户管领，其科征差
税，山东、河南隶统军司，东、西两川隶征东元帅府，陕
西隶行户部。凡奥都鲁官内，有各万户弟男及私人，
皆罢之。”敕总帅汪忠臣、都元帅帖的及刘整等益兵，
副都元帅钦察戍青居山，仍以解州盐课给军粮。丙
午，诏“诸翼万户简精兵四千充武卫军。罢古北口新
置驿，增万户府监战一员、参议一员。”以马合麻所俘

民家兵器及蒙古军扰民者。陵州达鲁花赤蒙哥战
死济南，以其子忙兀带袭职。召云顶山侍郎张威赴
阙。二月壬子朔，命河东宣慰司市马百二十九匹，赐
诸王八剌军士之无马者。甲寅，诏诸路官员子弟入
质。以高丽不答诏书，诘其使者，以民杜了翁先朝旧
功，复其家。庚申，赏万户怯来所部将士讨李璮有功
者银二千七百五十两。甲子，车驾幸开平，以王德素
充国信使，刘公谅副之，使于宋，致书宋主，诘其稽留
郝经之故。诏“诸路置局造军器，私造者处死，民间所
有不输官者，与私造同。”三月戊子，沂州胡节使、范同
知陷于宋，命存恤其家。或言其尝为宋兵向导，乃分
其妻孥资产赐有功将士。辛卯，敕撒吉思招集益都
逃民。命董文炳以所获宋谍及俘八十一人赴隆兴
府，听诸路猎户及捕盗巡盐者执弓矢。壬辰，遣扎马
剌丁和籴东京。己亥，诸路包银以钞输纳，其丝料入
本色，非产丝之地，亦听以钞输入。凡当差户包银钞
四两，每十户输丝十四斤，漏籍老幼钞三两、丝一斤。
庚子，亦黑迭儿丁请修琼华岛，不从。壬寅，关东蒙古、
汉军官未经训敕者，令各乘传赴开平。癸卯，初建太
庙。乙巳，赐迭怯那延等银七千九十两。命北京元帅
阿海发汉军二千人赴开平。己酉，高丽国王王禃遣
其臣朱英亮入贡，上表谢恩。复立宿州。夏四月庚戌
朔，以漏籍户一万一千八百、附籍户四千三百“于各
处起冶，岁课铁四百八十万七千斤。”癸丑，选益都兵
千人充武卫军。甲寅，偿河西阿沙赈赡所部贫民银
三千七百两。己未，以完颜端田宅赐益都千户傅国
忠，国忠父天祐为端所杀，故命以其田宅赐之。宣德
至开平置驿。罢开元路宣慰司。丙寅，西京、武州陨霜
杀稼。戊寅，召窦默、许衡乘驿赴开平。诸王阿只吉所
部贫民远徙者，赐以牛马车币。以东平为军行蹂践，
赈给之。改沧、清深盐提领所为转运司。王鹗，请延访
太祖事迹付史馆。五月癸未，诏“北京运米五千石赴
开平，其车牛之费，并从官给。”乙酉，初立枢密院，以皇
子燕王守中书令，兼判枢密院事。戊子，升开平府为
上都，其达鲁花赤兀良吉为上都路达鲁花赤，总管
董铨为上都路总管，兼开平府尹。辛卯，诏立燕京平
准库，均平物价，通利钞法。乙未，敕商州民就戍本州，
毋禁弓矢。丙申，立上都马步驿。丁酉，以元帅杨大渊、
张大悦复神山有功，降诏奖谕。戊戌，以礼部尚书马
月合乃兼领颍州、光化互市，及领已括户三千，兴煽
“铁冶，岁输铁一百三万七千斤，就铸农器二十万事，
易粟四万石输官。河南随处城邑市铁之家，令仍旧
鼓铸。”庚子，河南路总管刘克兴矫制括户，罢其职，籍
家资之半。升上都路望云县为云州，松山县为松州。
赏前讨浑都海战功撒里都、阔阔出等钞二千一百
七十四锭，币帛一千四百二十匹。六月壬子，河间、益
都、燕京、真定、东平诸路蝗。乙卯，以管民官兼统怀、孟
等军。俺撒战殁汴梁，命其子忙兀带为万户，佩金符。
戊午，赐线真田户六百。己未，赐高丽国王王禃羊五
百。癸酉，赐拜忽公主所部钞千锭。立上都惠民药局，
建帝尧庙于平阳，仍赐田十五顷。以线真为中书右
丞相，塔察儿为中书左丞相。秋七月癸未，诏诸投下
毋擅勾摄燕京路州县官吏。乙酉，禁野狐岭行营民
毋入南、北口，纵畜牧，损践桑稼。给公主拜忽银五万
两，合剌合纳银千两。乙未，以故东平权万户吕义死
王事，赐谥贞节。戊戌，诏弛河南沿边军器之禁。升燕
京属县安次为东安州，固安为固安州。河南统军司
言，“屯田民为保甲、丁壮射生军凡三千四百人，分戍
沿边州郡，乞蠲他徭。”从之。庚子，诏赐诸王瓜都牛马
价银六万三千一百两。壬寅，诏禁益都路探马赤扰
民。以成都经略司隶西川行院。禁蒙古、汉军诸人煎
贩私盐。诏山东经略司徙胶、莱、莒、密之民及灶户居
内地。中书省臣以妨煮盐为言，遂令统军司完复边
戍，居民灶户毋徙。诏阿术戒蒙古军不得以民田为
牧地。燕京、河间、开平、隆兴四路属县，雨雹害稼。八月
戊申朔，诏霍木海总管诸路驿，佩金符。辛亥，置元帅
府于大理。诏东平、大名、河南宣慰司市马千五百五
十匹，给阿术等军。升宣德州为宣德府，隶上都；以淄、
莱、登三州为总管府，治淄州。命昔撒昔总制鬼国、大
理两路。兵部郎中刘芳前使大理，至吐蕃遇害，命恤
其家。壬子，命中书省给北京、西京转运司车牛价钞。
彰德路及洺、磁二州旱，免彰德今岁田租之半，洺、磁
十之六。冀州蒙古百户阿昔等犯盐禁，没入马百二
十馀匹，以给军士之无马者。甲寅，命成都路运米万
石饷潼川，给钞付刘整，市牛屯田。分刘元礼等军戍
潼川，命安敦将之。丙辰，诏以成都路绵州隶潼川。戊
午，以阿脱、商挺行枢密院于成都，凡成都、顺庆、潼川
都元帅府并听节制。庚申，以史天倪前为武仙所杀，
以武仙第赐其子楫。癸亥，敕京兆路给赐刘整第一
区、田二十顷。以梦八剌所部贫乏，赐银七千五百两给之。甲子，以西凉经兵，居民困敝，给钞赈之，仍免租
赋三年。敕诸臣传旨，有疑者须覆奏。丙寅，以诸王只
必帖木儿部民困乏，赐银二万两给之。壬申，复置急
递铺。滨、棣二州蝗。真定路旱。诏西凉流民复业者，复
其家三年。车驾至自上都。九月壬午，河南、大名两路
宣慰司所获宋谍王立、张达、刁俊等十八人遇赦释
免，给衣服遣还。乙酉，立漕运河渠司。己丑，赐诸王阿
只吉所部种食、牛具。庚寅，谕高丽、上京等处毋重科
敛民。招谕济南、滨、棣流民，遣使征诸路赋税钱帛。民
间所卖布帛有疏薄狭短者，禁之。冬十月戊午，初置
隆兴路驿。十一月甲申，诏“以岁不登，量减阿术怯烈
各军行饷。”东平、大名等路旱，量减今岁田租。丙戌，享
于太庙，以合丹塔察儿、王盘、张文谦行事。高丽国王
王禃以免置驿籍民等事，遣其臣韩就奉表来谢。赐
《中统五年历》，并蜀锦一，仍命禃入朝。立御衣、尚食二
局。十二月丁未朔，以凤翔屯军，汪惟正青居等军，刁
国器平阳军，令益都元帅钦察统之，戍虎啸寨。甲戌，
敕“驸马爱不花、蒲萄户依民例输赋，也里可温、荅失
蛮僧、道种田入租，贸易输税。”丙子，赐诸王金银币帛
如岁例。是岁，天下户一百五十七万九千一百一十，
赋丝七十万六千四百一斤，钞四万九千四百八十
七锭。断死罪七人。

至元元年春正月丁丑朔，高丽国王王禃遣使奉表
来贺。壬午，敕“诸路宣慰司，非奉旨无辄入觐。以千户
张好古殁工事，命其弟好义、好礼并袭职为千户。”癸
巳，以益都武卫军千人屯田燕京，官给牛具。以邓州
保甲军二千三百三十九户隶统军司。戊戌，杨大渊
进花罗、红边绢各百五十段，优诏谕之。己亥，立诸路
平准库。癸卯，命“诸王位下工匠已籍为民者，并征差
赋。儒、释、道、也里可温、达失蛮等户，旧免租税，今并征
之。其蒙古、汉军站户所输租减半。”西北诸王率部民
来归。敕北京、西京宣慰司、隆兴总管府和籴，以备粮
饷。筑冷水河城，命千户土虎等戍之。罢南边互市。申
严持军器贩马越境私商之禁。二月辛亥，贺福等六
人告平阳、太原漏籍户，诏赏以官，廷臣以非材对，给
钞与之。敕选儒士编修《国史》，译写经书，起馆舍，给俸
以赡之。壬子，修琼花岛。发北京都元帅阿海所领军
疏双塔漕渠。甲寅，以故亳州千户邸闰陷于宋，命其
子荣祖袭职。丙辰，罢陕西行户部。丁卯，太阴犯南斗。
癸酉，车驾幸上都。诏诸路总管史权等二十三人赴
上都大朝会。弛边城军器之禁。三月庚辰，设周天醮
于长春宫。己亥，命尚书宋子贞陈时事，子贞条具以
闻。诏奖谕，命中书省议行之。辛丑，诏四川行院命阿
脱专掌军政，其刑名钱谷，商挺任之。立漕运司，以王
光益为使。夏四月戊申，以彰德、洺磁路引漳、滏、洹水
灌田，“致御河浅涩，盐运不通，塞分渠以复水势。”辛亥，
太阴犯轩辕御女星。壬子，东平、太原、平阳旱，分遣西
僧祈雨。己卯，诏高丽国王王禃来朝上都，修世见之
礼。辛酉，以四川茶盐商酒竹课充军粮。杨大渊以部
将王仲得宋将《昝万寿书》，杀之，诏以其事未经鞫问，
或堕宋人行间之计，岂宜辄施刑戮，诘责大渊，仍存
恤仲家。御苑官南家带请修驻跸凉楼，并广牧地。诏
凉楼俟农隙牧地，分给农之无田者。丁卯，追治李璮
逆党万户张邦直兄弟及姜郁、李在等二十七人罪。
戊辰，给新附戍军粮饷。高丽国王王禃遣其臣金禄
来贡。五月乙亥，诏遣唆脱颜、郭守敬行视西夏河渠，
俾具图来上。庚辰，敕剑州守将分军守剑门，置驿于
人头山。丙戌，太阴犯房。丁亥，释宋私商五十七人，给
粮遣归其国。己丑，以平阴县尹马钦发私粟六百石
赡饥民，又给民粟种四百馀石，诏奖谕，特赐西锦五
端，以旌其义。乙未，初置四川急递铺。丙申，赐诸王钦
察银万两，济其所部贫乏者。己亥，太阴犯昴。以中书
右丞粘合南合为平章政事。卭部川六番安抚招讨
使都王明亚为邻国建都所杀，敕其子伯佗袭职，赐
金符。六月乙巳，召王鹗、姚枢赴上都。宋制置夏贵率
兵欲攻虎啸山，敕以万户石抹糺札剌一军益钦察
戍之。戊申，高丽国王王禃来朝。秋七月甲戌，彗星出
舆鬼，昏见西北，贯上台，扫紫微、文昌及北斗，旦见东
北，凡四十馀日。以阿合马言，“益、解州盐课，均赋诸色
僧、道、军匠等户，其太原小盐，听从民便。”癸未，改新凤
州为徽州，以西番十八族部立安西州，行安抚司事。
丁亥，诸王算吉所部营帐军民被火，发粟赈之。庚寅，
给诸王也速不花印。壬辰，特诏谕巩昌路总帅汪惟
正，劳勉之。赐元宝交钞三万贯，仍戍青居。赐诸王玉
龙荅失印，仍以先朝猎户赐之。丁酉，龙门禹庙成，命
侍臣阿合脱因代祀。己亥，定用御宝制，凡宣命，一品、
二品用玉，三品至五品用金，其文曰“皇帝行宝”者，即
位时所铸，惟用之诏诰，别铸宣命金宝行之。庚子，阿
里不哥自昔木土之败，不复能军，至是与诸王王龙
荅失、阿速带、昔里给其所谋臣不鲁花、忽察、秃满、阿
里察、脱忽思等来归。诏诸王皆太祖之裔，并释不问其谋臣不鲁花等皆伏诛。八月壬寅朔，陜西行省臣
上言：“川蜀戍兵军需，请令奥鲁官征入官库，移文于
近戍官司，依数取之。宋新附民，宜拨地土、衣粮，给其
牛种，仍禁边将分匿人口。商州险要，乞增戍兵；陕西
猎户移猎商州，河西凤翔屯田军迁戍兴元，四川各
翼军有地者征其税，给无田者粮。”皆从之。甲辰，诏秦
蜀行省发银二十五万两给沿边岁用。乙巳，立诸路
行中书省，以中书左丞相耶律铸、参知政事张惠等
行省事。诏：“新立《条格》，省并州县，定官吏员数，分品从
官职，给俸禄，颁公田，计月日，以考殿最，均赋役，招流
移；禁勿擅用宫物，勿以官物进献，勿借易官钱，勿擅
科差役；凡军马不得停泊村坊，词讼不得隔越陈诉，
恤鳏寡，劝农桑，验雨泽，平物价，具盗贼囚徒起数月
申省部。”又颁陕西、四川、西夏、中兴、北京三处行《中书
条格》。定立诸王使臣驿传，税赋、差发不许擅招民户
不得以银与非投下人为斡脱，禁口传敕旨，及追呼
省臣官属。诏“蒙古户种田有马牛羊之家，其粮住支，
无田者仍给之。”庚戌，命燕王署敕诸王设僚属及说
书官，诸站户限田四顷，免税供驿马及祗应。命各路
总管府兼领其事。癸丑，命僧子聪同议枢密院事。诏
子聪复其姓刘氏，易名秉忠，拜太保，参领中书省事。
乙卯，诏改燕京为中都，其大兴府仍旧，增都省参佐、
掾史月俸。丙辰，刘秉忠、王鹗、张文谦、商挺言：“燕王既
署相衔，宜于省中别置幕位，每月一再至，判署朝政。
其说书官皇子忙安，以李磐为之，《南木合》以高道为
之。”丁巳，以改元，大赦天下。诏曰：“应天者惟以至诚，拯
民者莫如实惠。朕以菲德，获承庆基，内难未戡，外兵
未戢，夫岂一日，于今五年。赖天地之畀矜，暨祖宗之
垂裕，凡我同气，会于上都，虽此日之小康，敢朕心之
少肆。比者星芒示儆，雨泽愆常，皆阙政之所由，顾斯
民之何罪。宜布惟新之令，溥施在宥之仁。据不鲁花、
忽察、秃满、阿里察、脱火思辈构祸我家，照依太祖皇
帝扎撒正典刑讫，可大赦天下，改中统五年为至元
元年。於戏！否往泰来，迓续亨嘉之会，鼎新革故，正资
辅弼之良。咨尔臣民，体予至意。”戊午，给益都武卫军
千人冬衣。己未，凤翔府龙泉寺僧超过等谋乱，遇赦，
没其财羁管。京兆僧司同谋苏德责令从军自效。发
万户石抹糺扎剌所部千人赴商州屯田，亳州军六
百八人及“河南府军六十人助钦察戍青居。”敕“山东
经略副使武秀选益都新军千人充武卫军，赴中都
城郯，以沂州监战塔思万户孟义所部兵戍之。”太原
路总管攸忙兀带坐藏甲匿户，罢职为民。九月壬申
朔，立翰林国史院，以改元诏谕高丽国，并赦其境内。
辛巳，车驾至自上都。庚寅，益都毛璋谋逆，二子及其
党崔成并伏诛，籍其家赀，赐行省撒吉思。冬十月壬
寅朔，高丽国王王禃来朝。乙巳，禁上都畿内捕猎。庚
戌，有事于太庙。壬子，恩州历亭县进嘉禾，一茎五穗。
戊辰，改武卫军为侍卫亲军。十一月丙子，诏“宋人归
顺及北人陷没来归者，皆月给粮食。”辛巳，征骨嵬。先
是，吉里迷内附，言“其国东有骨嵬、亦里干两部，岁来
侵疆，故征之。”乙丑，以至元二年历日赐高丽国王王
禃。禁登州、和州等处并女直人入高丽界剽掠。辛卯，
召卫州《太一五代》度师李居素赴阙。壬辰，罢领中书
左右部，并入中书省。以领中书省左右部、兼诸路都
转运使、知太府监事阿合马为平章政事、领中书省
左右部，兼诸路都转运使，阿里为中书右丞。丁酉，太
原路临州进嘉禾二茎。以元帅按敦、刘整、刘元礼、钦
察等将士获功，赏赉有差。十二月乙巳，罢各投下达
鲁花赤，定中外百官仪从。丁未，敕遣宋谍者四人还
其国。戊午，赏拔都军人银五十万两。甲子，太阴犯房。
乙丑，以王鉴昔使大理，没于王事，其子天赦不能自
“存，优恤之。”丁卯，敕邓州沿边增立茱萸、常平、建陵、季
阳四堡。戊辰，命选善水者一人，沿黄河计水程达东
胜可通漕运，驰驿以闻。庚午，诏罢枢密院断事官及
各路奥鲁官，令总管府兼总押所。始罢诸侯世守，立
迁转法。是岁，真定、顺天、洺、磁、顺德、大名、东平、曹、濮州、
泰安、高唐、济州、博州、德州、济南、滨、棣、淄、莱、河间大水。
赐诸王金、银、币、帛如岁例。户一百五十八万八千一
百九十五，断死罪七十三人。

二年春正月辛未朔，日有食之。癸酉，山东廉访使言，
“真定路总管张宏前在济南乘变盗用官物。”诏以宏
尝告李璮反，免宏死罪，罢其职，征赃物偿官。邳州万
户张邦直等违制贩马，并处死。敕徙镇海百里八谦
谦州诸色匠户于中都，给银万五千两为行费。又徙
奴怀忒木带儿炮手人匠八百名赴中都造船运粮。
己卯，北京路行省给札剌赤户东徙行粮万石。以邓
州监战讷怀新旧军万户董文炳并为河南副统军。
甲申，诏申严越界贩马之禁，违者处死。乙酉，以河南
北荒田分给蒙古军耕种。戊子，诸王塔察儿、使臣阔
阔出至北京花道驿，手杀驿吏郝用、郭和尚，有旨征
钞十锭，给其主赎死。庚寅，城西番匣荅路。癸巳，八东乞儿部牙西来朝，贡银鼠皮二千，赐金、素币各九，帛
十有八。武城县王氏妻崔，一产三男。丁酉，给亲王玉
龙《荅失》部民粮二千石。高丽国王王禃遣其弟公珣
奉表来贡。二月辛丑朔，元帅按东与宋兵战于钓鱼
山，败之，获战舰百四十六艘。甲辰，初立宫闱局。戊申，
赐亲王兀鲁带河间“王印，给所部米千石。”丁巳，车驾
幸上都。癸亥，并六部为四，以麦术丁为吏礼部尚书，
马亨户部尚书，严忠范兵刑部尚书，别鲁丁工部尚
书。禁山东东路私煎硝碱。甲子，以蒙古人充各路达
鲁花赤，汉人充总管，回回人充同知，永为定制。以同
知东平路宣慰使宝合丁为平章政事，山东廉访使
王晋为参知政事。廉希宪、商挺罢。诏并诸王只必帖
木儿所设管民官属。诏谕总统所：“僧人通《五大部经》
者为中选，以有德业者为州郡僧录，判正副都纲等
官。仍于各路设三学，讲《三禅会》。”三月癸酉，骨嵬国人
袭杀吉里迷部兵，敕以兵粟及弓甲给之。丁亥，敕边
军习水战、屯田。诛宋谍李富住。乙未，罢南北互市，括
民间南货，官给其直。辽东饥，发粟万石、钞百锭赈之。
夏四月戊午，赐诸王合必赤、亦怯烈金素币各四，拜
行金币一。五月壬午，赏万户晃里荅儿所部征吐蕃
功，银四百五十两。戊子，禁北京、平滦等处人捕猎。庚
寅，令军中犯法不得擅自诛戮，罪轻断遣，重者闻奏。
敕“上都商税、酒醋诸课毋征，其榷盐仍旧。诸人自愿
徙居永业者，复其家。”诏西川、山东、南京等路戍边军
屯田。闰五月癸卯，升蓨县为景州。辛亥，检核诸王兀
鲁带部民贫无孳畜者三万七百二十四人，人月给
米二斗五升，四阅月而止。丙辰，雅州碉门宣抚使请
复碉门城邑，诏相度之。癸亥，移秦蜀行省于兴元。丙
寅，命四川行院分兵屯田。丁卯，分四亲王南京属州，
郑州隶合丹，钧州隶明里，睢州隶孛罗赤，蔡州隶海
都，他属县复还朝廷。以平章政事赵璧行省于南京、
河南府、大名、顺德、洺磁、彰德、怀孟等路，平章政事廉
希宪行省事于东平、济南、益都、淄莱等路，中书左丞
姚枢行省事于西京、平阳、太原等路。诏：“诸路州府，若
自古名郡户数繁庶且当冲要者，不须改并，其户不
满千者，可并则并之，各投下者，并入所隶州城。其散
府州郡户少者，不须更设录事司及司候司，附郭县
止令州府官兼领。括诸路未占籍户任差职者以闻。”
六月戊申朔，新得州安抚向良言：“顷以全城内附，元
领军民流散南界者，多欲归顺，并乞招俫”，从之。又敕
良以所领新降军民移戍通江县，行新得州事。辛未，
赐阿术所部马价钞一千二十三锭有奇。丙子，太阴
犯心大星。戊寅，移山东统军司于沂州。万户重喜立
十字路，复正阳，命秃剌戍之。己卯，以洪州隶怀孟路。
高丽国王王禃遣其臣荣引伯奉表来贺圣诞节。千
户阔阔出部民乏食，赐钞赈之。王晋罢。枢密院臣言：
“各路出征逃亡汉军及贫难未起户，并投下隐匿事
故者，宜一概发遣应役。”从之。敕行院及诸军将校卒
伍须正身应役，违者罪之。秋七月辛酉，益都大蝗饥，
命减价粜官粟以赈。癸亥，安南国王陈光昺遣使奉
表来贡。甲子，诏赐光昺至元三年历：八月丙子，济南
路邹平县进芝草一本。戊寅，高丽国王王禃遣使来
贡方物。己卯，诸宰职皆罢。以安童为中书右丞相，伯
颜为中书左丞相。戊子，召许衡于怀孟，杨诚于益都。
车驾至自上都。九月戊戌，以将有事太庙，取大乐工
于东平，预习仪礼。敕江淮沿边树栅徐、宿、邳三州助
役徒。庚子，皇孙铁穆尔生。丁巳，赏诸王只必帖木儿
麾下河西战功银二百五十两。冬十月己卯，享于太
庙。癸未，敕顺天张柔、东平严忠济、河间马总管、济南
张林、太原石抹总管等户，改隶民籍。统军抄不花、万
户怀都麾下军士所俘宋人九十三口，官赎为民。其
私越禁界掠获者四十五人，许令亲属完聚，并种田
内地。戊子，诏“随路私商曾入南界者，首实免罪充军。”
十一月丙申，召李昶于东平。辛丑，赐诸王只必帖木
儿银二万五千两、钞千锭。癸丑，赏杨文安战功金五
十两、所部军银六百两及币帛有差。甲子，诏“事故贫
难军不堪应役者，以两户或三户合并正军一名，其
丁单力备者，许顾人应役。”十二月己巳，省并州县凡
二百二十馀所。庚午，宋子贞言：“朝省之政，不宜数行
数改。又刑部所掌，事干人命，尚书严忠范年少，宜选
老于刑名者为之。”又请罢北京行中书省，别立宣慰
司，以控制东北州郡。并从之。禁朝省告讦，以息争讼。
辛未，以诸王也速不花所部戍西蕃军屡有战功，赏
银三百两。癸酉，召张德辉于真定，徒单公履于卫州。
丁丑，诏谕高丽赐至元三年历日。癸未，赐刘秉忠金
五十两。甲申，赐伯颜、宋子贞、杨诚银千两、钞六十锭。
丁亥，敕选诸翼军富强才勇者万人充侍卫亲军。己
丑，《渎山大玉海》成。敕置广寒殿。是岁，户一百五十九
万七千六百一，丝九十八万六千二百八十八斤，包
银钞五万七千六百八十二锭。赐诸王金、银币帛如
岁例。彰德、大名、南京、河南府、济南、淄莱、太原、弘州雹西京、北京、益都、真定、东平、顺德、河间、徐、宿、邳蝗旱，太
原霜灾，断死罪四十二人。

三年春正月乙未，高丽国王王禃遣使来贺。丙午，遣
朵端、赵璧持诏抚谕四川将吏军民。壬子，立制国用
使司，以阿合马为使。癸丑，选女直军二千为侍卫军。
四川行枢密院谋取嘉定，请益兵，命朵端、赵璧摘诸
翼蒙古、汉军六千人付之。二月丙寅，廉希宪、宋子贞
为平章政事，张文谦复为中书左丞，史天泽为枢密
副使。癸酉，立沈州，以处高丽降民。壬午，平阳路僧官
以妖言惑众，伏诛。以中书右丞张易同知制国用使
司事，参知政事张惠为制国用副使。癸未，车驾幸上
都。甲申，罢西夏行省，立宣慰司。初制太常礼、乐工冠
服。立东京、广宁、懿州、开元、恤品、合懒、婆娑等路宣抚
司。乙酉，蠲中都今年包银四分之一。诏理断阿术部
下所俘人口畜牧，及其草地为民侵种者，以制国用。
使司条画谕中外官吏。三月辛巳，分卫辉路为亲王
玉龙《荅失》分地。戊戌，赈水达达民户饥。己未，王晋及
侍中和哲斯、济南、益都转运使王明以隐匿盐课，皆
伏诛。夏四月丁卯，《五山珍御榻》成，置琼华岛广寒殿。
亳州水军千户胡进等领骑兵渡淝水，逾荆山，与宋
兵战，杀获甚众，赏钞币有差。庚午，敕僧道祈福于中
都寺观。诏以僧机为总统，居庆寿寺。己卯，申严濒海
私盐之禁。敕宫烛毋彩绘。五月乙未，遣使诸路虑囚。
庚子，敕太医院领诸路医户、惠民药局。辛丑，以黄金
饰浑天仪。丙午，浚西夏中兴汉延、唐来等渠，凡良田
为僧“所据者，听蒙古人分垦。”丙辰，罢益都行省。蠲平
滦、益都质子户赋税之半。六月丁卯，封皇子南木合
为北平王，以印给之。辛未，徙归化民于清州兴济县
屯田，官给牛具。壬申，赐刘整畿内地五十顷。癸酉，以
千户扎剌儿没于王事，赐其妻银二百五十两。丙子，
立漕运司。戊寅，以陕西行省平章赛典赤等政事修
治，赐银五千两。命山东统军副使王仲仁督造战船
于汴。申严陕西、河南竹禁。立拱卫司。秋七月丙申，罢
息州安抚司。壬寅，诏上都路总管府，遇车驾巡幸，行
留守司事，车驾还即复旧。丙午，遣使祀五岳四渎。甲
寅，添内外巡兵，外路每百户选中产者一人充之，其
赋令馀户代输。在都增武卫军四百。己未，以崞、代、坚、
台四州隶忻州。诏令西夏避乱之民还本籍。成都新
民为豪家所庇者，皆归之州县。诏招集逃亡军，限百
日诣所属陈首，原其罪，贫者并户应役。八月癸亥，赐
丞相伯颜第一区。丁卯，以兵部侍郎黑的、礼部侍郎
殷弘使日本，赐书曰：“皇帝奉书日本国王，朕惟自古
小国之君，境土相接，尚务讲信修睦，况我祖宗，受天
明命，奄有区夏，遐方异域，畏威怀德者，不可悉数。朕
即位之初，以高丽无辜之民，久瘁锋镝，即令罢兵，还
其疆场，反其旄倪。高丽君臣，感戴来朝，义虽君臣，而
欢若父子。计王之君臣，亦已知之。高丽，朕之东藩也。
《日本》密迩高丽，开国以来，时通中国，至于朕躬，而无
一乘之使以通和好，尚恐王国知之未审，故特遣使
持书，布告朕心，冀自今以往，通问结好，以相亲睦。且
圣人以四海为家，不相通好，岂一家之理哉！以至用
兵，夫孰所好？王其图之。”又诏高丽导去。使至其国。戊
子，高丽国王王禃遣其大将军《朴琪》来贺圣诞节。阿
术略地蕲、黄，俘获以万计。九月戊午，车驾至自上都。
冬十月庚申朔，降德兴府为奉圣州。癸亥，高丽使还，
以王禃病，诏和药赐之。丁丑，徙平阳经籍所于京师。
更敕牒旧式。太庙成，丞相安童、伯颜言：“祖宗世数、尊
谥庙号、增祀四世，各庙神主、配享功臣、法服祭器等
事，皆定议。”命平章政事赵璧等集群臣议，定为八室。
申禁京畿畋猎。壬午，命制国用使司造神臂弓千张、
矢六万。十一月辛卯，初给京、府、州县司官吏俸及职
田。戊戌，濒御河立漕仓。丁未，申严杀牛马之禁。宋子
贞致仕。辛亥，以忽都荅儿为中书左丞相。诏禁《天文、
图谶》等书。丙辰，千户散竹带以嗜酒失所，守大良平
罪当死，录其前功，免死，令往东川军前自效。诏建都
使复归朝。又诏嘉定等府沿江一带城堡早降。又诏
四川行枢密院，遣人告谕江、汉、庸、蜀等效顺，具官吏
姓名对阶换授。有功者迁，有才者用，民无生理者以
衣粮赈之。愿迁内地者，给以田庐，毋令失所。十二月
庚申，给诸王合必赤行军印。辛酉，诏改四川行枢密
院为行中书省，以赛典赤、也速带儿等佥行中书省
事。甲子，立“诸路洞冶所。”以梁成生擒宋总辖官，授同
知开府事，佩金符。减辉州竹课。先是，官取十之六，至
是减其二。丁亥，诏安肃公张柔、行工部尚书段天祐
等同行工部事。修筑宫城。并太府监入宣徽院，仍以
宣徽使专领监事。诏赐高丽以至元四年历日，仍慰
谕之。建大安阁于上都，凿金口，导泸沟水以漕西山
木石。敕“诸越界私商及谍人与伪造钞者，送京师审
核。”是岁，天下户一百六十万九千九百三，东平、济南、
益都、平滦、真定、洺磁、顺天、中都、河间、北京蝗。京兆、凤
翔旱，断死罪九十六人，赐诸王金银币帛如岁例。